《送程给事知越州》
宋代·钱藻

越水浸天云脚乱，越山洗露秋骨巉。
山重水远地万顷，居者暇裕无毁谗。
朝家左顾倚藩扞，提兵开府为立监。
得吾耆老自青琐，命书临遣芝泥缄。
公以文章政事豪，骥跃天衢{左犭右也}羁衔。
七闽南海劫大利，伟望压俗山之岩。
欲公锦衣耀闾里，绶章灿烂拖虹縿。
神武方兹五兵戢，高躔夜半隳祅搀。
劭农决讼更何事，宁有纤蠹烦荑摲。
黄堂歌酒醉宾从，独持大体钩最凡。
姓名定入神仙籍，蓬莱上下鸾鹤骖。
何当东去一解榻，归心千里追飞帆。

作者简介：（1022—1082）临安人，寓居苏州，字醇老。钱明逸从子。仁宗皇祐五年进士。复中制科。为秘阁校理。三上书乞慈圣后归政。历枢密直学士、知开封府，为政简静有条理，不肯循私取显。官终翰林侍读学士、知审官东院。